Dôvodová správa

Všeobecná časť

Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť  vychádza z potreby plnenia záväzkov vlády Slovenskej republiky ako členského štátu Organizácie Spojených národov a z potreby pripojenia sa Slovenskej republiky k dokumentom Rady Európskej únie, ku ktorým bola SR ako kandidátska krajina Európskej únie vyzvaná pripojiť sa. 
Návrh reaguje na aktuálne zmeny a doplnenia  medzinárodného sankčného režimu, ktorým je Slovenská republika viazaná. 
Ide o rezolúciu Bezpečnostnej rady OSN č. 1452 (2002), ktorou dochádza k vyňatiu určených platieb ustanoveniu výnimiek z finančných sankcií voči osobám uvedeným v prílohe č. 1 nariadenia (ide o osoby  spojené s bývalým afgánskym vládnym hnutím Taliban a teroristickou organizáciou Al Kaidá a osobami okolo Usámu bin Ládina). Výnimky spočívajú v tom, že zo sankčného režimu podľa § 5 zákona č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť (sankcie v oblasti finančných služieb) budú vyňaté peňažné prostriedky použité na taxatívne vymedzené účely (napr. nevyhnutné na zabezpečenie základných potrieb vrátane platieb za potraviny, lieky a lekárske ošetrenie, dane, poistky a poplatky za verejné služby a i.). 
Zmeny sa  týkajú aj výnimky z dovozu, predaja a prepravy zbraní a vojenského materiálu do Rwandy (§ 2 ods. 4) a Sierra Leone (§ 2 ods. 5), do ktorých bol možný dovoz, predaj a preprava zbraní a vojenského materiálu cez vstupy do krajiny určené vládou, pričom podľa navrhovanej úpravy to bude možné cez vstupy taxatívne vymenované v prílohe č. 11 nariadenia.  
Rezolúciou Bezpečnostnej rada OSN sa nahrádza aj príloha č. 1 nariadenia, pričom zmeny spočívajú v doplnení zoznamu o 6 nových osôb.
Pokiaľ ide o sankčný režim Európskej únie, do predkladaného návrhu je zapracované nariadenie rady (EC) č. 2580/2001 z 27.12.2001 o špecifických reštriktívnych opatreniach zameraných proti určitým osobám a organizáciám z hľadiska boja proti terorizmu, OJ L 344/70 z 28.12.2001 ustanovuje výnimky zo sankčného režimu voči osobám uvedeným v prílohe č. 9 nariadenia (príslušníci teroristickej organizácie IRA a ETA), ako aj ich rodinných príslušníkov, pričom  výnimky spočívajú vo vyňatí  peňažných  prostriedkov použitých na taxatívne vymedzené účely zo sankčného režimu  (napr.  platby za potraviny, nájom, hypotéku, lieky a lekárske ošetrenie).  
Ďalšia zmena vyplýva zo Spoločnej pozície Rady EÚ č. 2002/976/CFSP z 12.12.2002, ktorou sa aktualizuje spoločná pozícia Rady EÚ č. 2001/931/CFSP o aplikácii špecifických opatrení v boji proti terorizmu a ruší sa spoločná pozícia Rady EÚ č. 2002/847/CFSP. Týmto dokumentom dochádza k zmene zoznamu osôb uvedených v prílohe č. 9 nariadenia (ide o najmä o príslušníkov teroristických organizácií ETA a IRA). 
Predkladaný návrh nariadenia je v súlade s Ústavou Slovenskej republiky, medzinárodnými dohovormi, ktorými je viazaná, v súlade so zákonom č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť, s ostatnými zákonmi a všeobecne záväznými právnymi predpismi. 	

Návrh nariadenia nebude mať dopad na zamestnanosť, ani na rozpočet Slovenskej republiky.

Osobitná časť  

K bodu 1
Týmto ustanovením sa rušia sankcie v oblasti technickej infraštruktúry.

K bodu 2
Týmto ustanovením sa v nariadení mení výnimka zo zákazu vývozu, predaja alebo prepravy zbraní alebo vojenského materiálu do Rwandy tak,  že tento zákaz naplatí, pokiaľ sú vývoz, dovoz alebo preprava uskutočnené cez vstupy  do krajiny ustanovené v bode 13 prílohy č. 11. 

K bodu 3
Týmto ustanovením sa v nariadení mení výnimka zo zákazu vývozu, predaja alebo prepravy zbraní alebo vojenského materiálu do Sierra Leone tak,  že tento zákaz naplatí, pokiaľ sú vývoz, dovoz alebo preprava uskutočnené cez vstupy  do krajiny ustanovené v bode 14 prílohy č. 11. 

K bodu  4

K ods. 1 § 3
Navrhovaným znením sa ustanovuje výnimka z finančných sankcií voči osobám uvedeným v prílohe č. 1 nariadenia (osoby  spojené s bývalým afgánskym vládnym hnutím Taliban a osobami okolo Usámu bin Ládina) spočívajúca vo vyňatí  peňažných  prostriedkov zo sankčného režimu, ak sa použijú na taxatívne vymedzené účely, napr.: zabezpečenie základných potrieb, vrátane platieb za potraviny, nájom alebo hypotéku, lieky a lekárske ošetrenie, daní, poistiek a poplatkov za verejné služby, alebo výlučne na vyplatenie primeraných poplatkov za odborné služby a úhradu výdavkov vzniknutých v súvislosti s poskytovaním právnych služieb, alebo úhrad či servisných poplatkov za bežné vedenie alebo udržiavanie zmrazených peňažných prostriedkov, ostatných finančných aktív alebo ekonomických zdrojov a to na základe oznámenia vlády SR sankčnému výboru Bezpečnostnej rady Organizácie Spojených národov ustanovenému v súlade s rezolúciou 1267 (1999) o jej úmysle umožniť tam, kde je to vhodné, prístup k týmto peňažným prostriedkom, aktívam alebo zdrojom pod podmienkou, že výbor do 48 hodín po tomto oznámení nevynesie zamietavé rozhodnutie, pričom pred postúpením žiadosti vláde bude potrebné súhlasné stanovisko Ministerstva financií SR. Výnimka sa rovnako vzťahuje aj na úhradu mimoriadnych výdavkov pod podmienkou, že vláda toto rozhodnutie oznámila výboru, ktorý ho schválil, pričom pred postúpením žiadosti vláde bude aj v tomto prípade potrebné súhlasné stanovisko Ministerstva financií SR. 
Návrhom sa pre osoby uvedené v prílohe č. 1 nariadenia ustanovuje ďalšia výnimka, ktorá sa vzťahuje na platby splatné na základe zmlúv, dohôd alebo záväzkov vzniknutých pred dňom, od ktorého sa na tieto účty začali vzťahovať ustanovenia rezolúcie Bezpečnostnej  rady OSN č. 1390 (2002), t. j. dňom 16. januára 2002.

K ods. 2 § 3
 Ustanovuje sa, že požiadať vládu o udelenie výnimky podľa ods. 1 môže osoba uvedená v prílohe č. 1, t. j. sankcionovaná osoba. 

K ods. 3 § 3
Návrhom sa pre osoby uvedené v časti A prílohy č. 1 nariadenia ustanovuje ďalšia výnimka, ktorá sa vzťahuje na platby splatné na základe zmlúv, dohôd alebo záväzkov vzniknutých pred dňom, od ktorého sa na tieto účty začali vzťahovať ustanovenia rezolúcie Bezpečnostnej  rady OSN č. 1267 (1999), t. j. dňom 15. októbra 1999.

K ods. 4 § 3
Návrhom sa pre osoby uvedené v časti B prílohy č. 1 nariadenia ustanovuje ďalšia výnimka, ktorá sa vzťahuje na platby splatné na základe zmlúv, dohôd alebo záväzkov vzniknutých pred dňom, od ktorého sa na tieto účty začali vzťahovať ustanovenia rezolúcie Bezpečnostnej  rady OSN č. 1333 (2000), t. j. dňom 9.  decembra 2000.

K ods. 5 § 3
Navrhovaným znením sa ustanovuje výnimka z finančných sankcií voči osobám uvedeným v prílohe č.  9 nariadenia (ide predovšetkým o osoby  spojené s teroristickými organizáciami IRA a ETA) spočívajúca vo vyňatí  peňažných  prostriedkov zo sankčného režimu, ak sa použijú na taxatívne vymedzené účely, napr.: na uspokojenie základných potrieb v prospech osôb uvedených v prílohe č. 9 a v prospech rodinných príslušníkov týchto osôb, vrátane platieb za potraviny, nájom, hypotéku, lieky a lekárske ošetrenie, daní, povinné poistenie a poplatkov za verejné služby, pokiaľ sú splatné na území členských štátov Európskej únie, ako aj platby splatné na základe zmlúv, dohôd alebo záväzkov vzniknutých pred dňom, od ktorého sa na tieto účty začali vzťahovať ustanovenia rozhodnutia Rady Európskej únie č. 2580/2001, t. j. počínajúc dňom 28. decembra 2001, ak tieto platby budú realizované v prospech účtov, ktoré sú vedené v bankách alebo v pobočkách zahraničných bánk na území členských štátov Európskej únie a to na základe súhlasného stanoviska Ministerstva financií Slovenskej republiky.  

K ods. 6 § 3
	Požiadať o udelenie výnimky podľa odseku 4 môže osoba uvedená v prílohe č. 9, t. j. sankcionovaná osoba a pokiaľ ide o uspokojenie základných potrieb v prospech rodinného príslušníka, vtedy žiada tento rodinný príslušník.

K ods. 7 § 3
	Týmto ustanovením sa potvrdzuje, že sankcionovaná osoba môže postupovať podľa § 9 zákona, ktorý ustanoveniami odsekov 1 až 5 nie je dotknutý. 

K ods. 8 § 3
	V tomto odseku sa ustanovujú finančné sankcie pre osoby uvedené  v prílohách č  2, 7 a 10, t. j. ide o osoby, pre ktoré platia finančné sankcie tak, ako doteraz, t. j. bez výnimky, resp. neboli dotknuté oslobodením spod sankčného režimu tak, ako osoby uvedené v prílohe č. 1, ktoré boli z tohto dôvodu odčlenené do samostatných odsekov 1, 2, 3 a 4. 

K bodu  5
Týmto ustanovením dochádza k nahradeniu doterajšej prílohy č. 1 nariadenia vlády novou, v ktorej sú obsiahnuté všetky zmeny vyplývajúce z rezolúcie Bezpečnostnej rady OSN č. 1452 (2002) - ide o doplnenie ďalších osôb do zoznamu (napr.: Sayadi Nabil Abdul Salam, Vinck Patricia Rosa. Isamuddin Nurjaman Riduan, a i.).  

K bodu  6
Týmto ustanovením dochádza k nahradeniu doterajšej prílohy č. 9 nariadenia vlády SR novou, v ktorej sú obsiahnuté všetky zmeny vyplývajúce zo Spoločnej pozície Rady EÚ č. 2002/976/CFSP z 12.12.2002.

K bodu 7
Týmto ustanovením sa príloha č. 4 dopĺňa o nové bod 3, ktorým sa ustanovujú taxatívne vymedzené vstupy do Rwandy v nadväznosti na zmenu § 1 ods. 4, kde sa mení výnimka zo sankčného režimu tak, že do Rwandy je možný dovoz, vývoz a preprava zbraní a vojenského materiálu cez tieto taxatívne určené vstupy. Podľa doterajšej úpravy bol vstup do krajiny možný cez vstupy určené ad hoc vládou Rwandy.  

K bodu 8
Týmto ustanovením sa v prílohe č. 5 ustanovujú taxatívne vymedzené vstupy do Sierra Leone v nadväznosti na zmenu § 1 ods. 5, kde sa mení výnimka zo sankčného režimu tak, že do Sierra Leone je možný dovoz, vývoz a preprava zbraní a vojenského materiálu cez tieto taxatívne určené vstupy. Podľa doterajšej úpravy bol vstup do krajiny možný cez vstupy určené ad hoc vládou Sierra Leone. Tieto vstupy sú uvedené pod bodom 3, pričom sa číslami 1 a 2 očíslovali aj predchádzajúce ustanovenia prílohy určujúce sankcionované územie a sankcionované osoby.

K čl. II.

Účinnosť nariadenia sa navrhuje na  1. júna 2003.

DOLOŽKA  ZLUČITEĽNOSTI
návrhu nariadenia vlády SR, ktorým sa vyhlasujú sankcie Bezpečnostnej rady
Organizácie Spojených národov a Rady Európskej únie  s právom Európskej únie

1.  Navrhovateľ nariadenia vlády SR :
     Vláda Slovenskej republiky.

2.  Názov návrhu nariadenia vlády SR:
     Návrh nariadenia vlády Slovenskej republiky,  ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť.

3.	Záväzky Slovenskej republiky vo vzťahu k  Európskym spoločenstvám a Európskej únii:
   a) Návrh nariadenia svojou problematikou nepatrí medzi prioritné oblasti aproximácie práva uvedené v článku 70 Európskej dohody o pridružení a svojou problematikou nepatrí ani medzi priority odporúčané v Príprave asociovaných krajín strednej a východnej Európy na integráciu  do vnútorného trhu Európskej únie.  Problematika návrhu nariadenia vlády SR nie je taktiež upravená v Národnom programe pre prijatie acquis communautaire a v screeningu. Návrh nariadenia vlády SR sa predkladá mimo plánu Hlavných úloh vlády SR.
b)	Návrh nariadenia v časti upravujúcej sankcie Rady Európskej únie je v súlade so záväzkom SR k negociačnej kapitole 27 - Spoločná zahraničná a bezpečnostná politika, kde sa Slovenská republika zaviazala pripájať sa k dokumentom spoločnej zahraničnej a bezpečnostnej politiky EÚ a zároveň sa zaviazala akceptovať acquis II. piliera Európskej únie bez žiadostí o výnimky a prechodné obdobia najneskôr do 1.1.2004.
       
4.   Problematika návrhu nariadenia vlády SR :   
   Je upravená v práve Európskej únie v článkoch 11 až 28 Zmluvy o EÚ, ktoré obsahujú ustanovenia o spoločnej zahraničnej a bezpečnostnej politike. Článok 11 Zmluvy o EÚ upravuje záväzok členských štátov Európskej únie zachovávať mier a medzinárodnú bezpečnosť v súlade s princípmi charty OSN a následne v ďalších článkoch sú 	vymedzené kompetencie Európskej rady na zabezpečenie stanovených cieľov EÚ v 	oblasti spoločnej zahraničnej a bezpečnostnej politiky.
	V sekundárnom práve je problematika upravená v spoločnej pozície Rady EÚ č. 2002/976/CFSP a v Nariadení Rady EÚ (EC) č. 2580/2001.

5.	Stupeň zlučiteľnosti návrhu nariadenia vlády SR s právom Európskych spoločenstiev :
úplná zlučiteľnosť
Návrh nariadenia vlády SR vychádza zo základných princípov ustanovených v čl. 11 a nasl. Zmluvy o EÚ.

6.	Gestor:  bezpredmetné

7.	Účasť expertov pri príprave návrhu nariadenia vlády SR  :
     Na príprave návrhu  nariadenia vlády SR sa nezúčastnili žiadni experti.

Doložka finančných, ekonomických, environmentálnych vplyvov a vplyvov na 
zamestnanosť

1. Odhad dopadov na verejné financie

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť  nebude mať dopad na štátny rozpočet, ani na iné verejné financie.

2. Odhad dopadov na obyvateľov, hospodárenie podnikateľskej sféry a iných právnických osôb
	
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť  nebude mať dopad na obyvateľov, hospodárenie podnikateľskej sféry a iných právnických osôb.

3. Odhad dopadov na životné prostredie 

Návrh nariadenia vlády  Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť  nebude mať dopad na životné prostredie. 

4. 	Odhad dopadov na zamestnanosť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 707/2002 Z. z., ktorým sa vyhlasujú medzinárodné sankcie zabezpečujúce medzinárodný mier a bezpečnosť  nebude zakladať osobitný nárok na zvýšenie počtu pracovných síl.